Source: https://www.socpoist.sk/aktuality/60157c
Timestamp: 2019-12-15 04:41:52+00:00
Document Index: 17278659

Matched Legal Cases: ['§ 3', '§ 3', '§ 3', '§ 3', '§ 6', '§ 3']

Fyzickým osobám, ktoré podnikanie alebo inú samostatnú zárobkovú činnosť nevykonávajú na základe oprávnenia, napr. umelci, autori, športovci a za kalendárny rok 2014 dosiahli príjem v sume vyššej ako 4 944,00 eur, t. j. rovnú alebo vyššiu ako 4 944,01 eur, od 1. júla 2015 vznikne povinné nemocenské poistenie a povinné dôchodkové poistenie samostatne zárobkovo činnej osoby (SZČO). Ide o príjem z činnosti uvedenej v § 3 ods. 1 písm. b) a ods. 2 a 3 zákona č. 461/2003 Z. z. o sociálnom poistení v znení neskorších predpisov.
Za rovnakých podmienok vznikne od 1. októbra 2015 povinné poistenie SZČO tým fyzickým osobám, ktoré majú za rok 2014 predĺženú lehotu na podanie daňového priznania.
Ak je SZČO povinne poistená k 30. júnu 2015 alebo k 30. septembru 2015 (SZČO, ktorá má predĺženú lehotu na podanie daňového priznania) a za rok 2014 dosiahla príjem z činnosti (uvedenej v § 3 ods. 1 písm. b) a ods. 2 a 3 zákona o sociálnom poistení) v sume vyššej ako 4 944,00 eur, povinné poistenie jej trvá aj naďalej.
Povinné poistenie SZČO, ktorá činnosť nevykonáva na základe oprávnenia nevznikne takej fyzickej osobe, ktorá hranicu príjmu za kalendárny rok 2014 síce dosiahla, ale činnosť (uvedenú v § 3 ods. 1 písm. b) a ods. 2 a 3 zákona o sociálnom poistení) k 1. júlu alebo k 1. októbru 2015 nevykonáva a Sociálnej poisťovni o tom predloží čestné vyhlásenie najneskôr 1. júla, resp. 1. októbra 2015.
Povinné poistenie SZČO k 1. júlu/1. októbru 2015 nevznikne aj vtedy, ak čestné vyhlásenie o nevykonávaní činnosti je predložené:
v období od 1. januára do 30. júna 2015, alebo do 30. septembra 2015, ak SZČO mala predĺženú lehotu na podanie daňového priznania,
v období predchádzajúceho kalendárneho roka, t. j. v roku 2014.
Umelec predložil dňa 15. decembra 2014 Sociálnej poisťovni čestné vyhlásenie SZČO, ktorá zárobkovú činnosť (uvedenú v § 3 ods. 1 písm. b) a ods. 2 a 3 zákona o sociálnom poistení) nevykonáva na základe oprávnenia, že od uvedeného dátumu nevykonáva túto činnosť. Pri vyhodnocovaní vzniku povinného poistenia SZČO k 1. júlu 2015 Sociálna poisťovňa zistí (podľa údajov, ktoré jej poskytlo Finančné riaditeľstvo SR), že umelec dosiahol príjem (podľa § 6 ods. 2 písm. a) zákona č. 595/2003 Z. z. o dani z príjmov v znení neskorších predpisov) za rok 2014 v sume 5 000 eur. Povinné poistenia SZČO umelcovi nevznikne, keďže Sociálna poisťovňa disponuje čestným vyhlásením z 12. decembra 2014, že činnosť uvedenú v § 3 ods. 1 písm. b) a ods. 2 a 3 zákona o sociálnom poistení umelec nevykonáva.
Dokument bol revidovaný: 03.06.2015